《寄贞湖瀑泉兼简少玄默庵》
明代·黎民表

片帆南去过轻鸿，百里龙沙一瞬中。别后有心如白水，尊前无树不丹枫。

浪游岂为营金橐，罢秩何人丐玉龙。一夜西堂应有赋，扁舟明月赏心同。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。